Mai multe pe gandul.info

Valery Kuzmin a declarat, marți, presei, după o întrevedere la Prefectura Cluj cu subprefectul Gyorke Zoltan, că România și Federația Rusă au multe interese comune, cum ar fi pescuitul în Marea Neagră, exploatarea gazului, dar și colaborarea științifică.

„Credem că noul guvern al României va aduce ceva nou în relațiile româno-ruse pentru că istoria recentă nu a fost foarte încurajatoare. Așadar, cu acest ceva nou sperăm și ne dorim să putem înainta și să dezvoltăm relațiie și cooperarea în beneficiul ambelor țări, pentru că am observat că avem interese comune în mai multe domenii. Ca un exemplu este prețul gazului. În timp ce la nivel internațional prețul gazului natural și petrolului a scăzut, gazul rusesc a devenit ieftin decât cel românesc, astfel că România, acum, își păstrează rezervele proprii de gaz în depozitele subterane și folosește gazul rusesc care e mai ieftin. Iar când prețurile vor urca, vor folosi produsele proprii. Suntem atât de aproape unii de alții, trăim în aceeași regiune, și avem multe interese comune, cum ar fi pescuitul în Marea Neagră, exploatarea gazului, ca să nu mai vorbesc despre colaborarea științifică. (…) Anumite probleme pot fi analizate și, uneori, îndepărtate, pentru a debloca și a deschide calea unei mai bune cooperări, nu doar în domeniul economic, ci și în cel social”, a spus ambasadorul Kuzmin.

Potrivit acestuia, Transilvania este cunoscută pentru industria IT și pentru producția de mobilă sau agroindustrială.

„Eu personal îmi amintesc din ultimele patru decenii de colaborare de mobila românească, care este celebră în Rusia și se vinde foarte bine. Mai sunt și alte probleme, create sau rezultate din relațiile politice din ultima vreme, sancțiunile europene și așa mai dearte, dar industria mobilei nu are nimic de-a face cu sancțiunile. Pot fi identificate și alte sfere de interes de către oamenii de afaceri, iar ambasada, ca reprezentant politic, încearcă să pregătească un mediu favorabil pentru ca ei să poată funcționa”, a mai spus diplomatul rus.

Acesta a precizat că a vizitat pentru prima oară un județ din Transilvania de la preluarea mandatului și că dorește ca oamenii de afaceri din zonă să participe, în primăvară, la un forum economic care va avea loc la Moscova.

Subprefectul Gyorke Zoltan a declarat la rândul său că i-a transmis ambasadorului Federației Ruse mesajul că România este deschisă dezvoltării contactelor bilaterale româno-ruse acolo unde ele sunt posibile, în domeniile în care sunt posibile – relații comerciale, în educație și cultură, „cu condiția să nu afecteze regimul sancțiunilor”.

Valery Kuzmin a fost numit în funcția de ambasador al Federației Ruse în România în iunie 2016.